FBI: Vi trenger publikums hjelp
De to bombene ved mållinjen på Boston Marathon har så langt krevd tre menneskeliv, blant de døde er en åtte år gammel gutt. Ifølge myndighetene i Boston skal nå antallet skadede etter eksplosjonene ha steget til 176. Tidligere i dag meldte CNN at 17 av de sårede har så store skader at tilstanden deres beskrives som kritisk. 25 andre skal være alvorlig skadet. Tirsdag morgen amerikansk tid holdt amerikanske myndigheter en pressekonferanse i Boston, for å gi presse og publikum den siste oppdateringen i saken. - Vi trenger hjelp fra publikum for å finne frem til dem som stod bak dette. Vi takker for den hjelpen vi har fått til nå, og oppfordrer folk til å fortsette å tipse oss, sa Rick DesLauriers, som leder FBIs etterforskning.Han fortalte at FBI og politiet har fått inn store mengder opplysninger, bilder og video. DesLauriers opplyste også at området der bombene gikk av, antakelig vil være avsperret i flere dager fremover. - Vi skal gjøre alt som står i vår makt for å finne svar i denne saken, slik at vi kan stille dem som står bak dette til ansvar, sa han videre. Han avviste også ryktene om at politiet har kommet over flere udetonerte bomber, slik det er blitt meldt om i flere amerikanske medier.På direkte spørsmål fra representanter fra det massive presseoppbudet på pressekonferansen, ville DesLauriers ikke gi opplysninger om politiet hadde noen mistenkte eller om de hadde pågrepet antatte gjerningspersoner. Tidligere har amerikanske medier, blant annet ABC News, meldt at politiet vokter en saudi-arabisk mann på et sykehus i Boston. Guvernør Deval Patrick åpnet pressekonferansen med å berømme alle menneskene som bidro i redningsarbeidet da tragedien rammet byen. - De handlet raskt og gjorde en formidabel innssats, sa Patrick.Deretter fikk både Massachusetts-senator Elizabeth Warren og borgermester i Boston, Tom Menino, ordet. Begge to takket alle frivillige, brannmenn, politi og helsearbeidere for innsatsen. Det gjorde også statsadvokat Daniel Conley. - På dette tidspunktet er tapet vi har lidt et enormt tap. Men vi kan med sikkerhet fastslå at mange liv ble spart takket være innsatsen som ble lagt ned av mange, sa han. - Det som skjedde i Boston i går var en feig handling. En feig handling kan ikke rettferdiggjøres eller forklares, vi kan bare respondere. Våre beste etterforskere på alle nivå har jobbet gjennom natten for å ivareta åstedet og foreta vitneavhør. Samtidig har politiet jobbet for å ivareta byens sikkerhet, sa statsadvokaten. Flere Kort tid etter politiets pressekonferanse holdt sykehuset hvor mange av de sårede ble sendt en pressekonferanse. De opplyste at de har gjennomført fire amputasjoner. - Dessverre måtte vi gjennomføre amputasjoner som følge av bombenes ødeleggende kraft, sier en kirurg ved Massachusetts General Hospital. Pasientene på sykehuset er mellom 28 og 71 år, i tillegg er det pasienter på flere andre sykehus. - De fleste pasientene våre er ved bevissthet.Situasjonen var svært kaotisk da bombene gikk av med noen få sekunders mellomrom i målområdet for Boston Marathon mandag ettermiddag amerikansk tid. Øyenvitner fortalte kort tid etter om grusomme scener. - Disse løperne hadde akkurat fullført, og nå har de ikke lenger bein. Det er så mange av dem. Så mange mennesker uten bein, sa politimannen Roupen Bastajian til avisa New York Times. Den 78 år gamle, pensjonerte mureren Bill Iffrig var bare noen meter fra mål da han ble slått i bakken av eksplosjonen. Han unnslapp terrorangrepet med bare noen skrubbsår.
Under en pressekonferanse tirsdag morgen amerikansk tid ba FBI innstendig om hjelp fra publikum for å finne ut hvem som stod bak bombene i målområdet til Boston Marathon.